ກຳລັງເທີກີ ປະທະກັບ ຊາວເຄີດ ໃນຊີເຣຍ ຍ້ອນສ້າງຮົ້ວ ຊາຍແດນ
ລັດຖະບານເທີກີ ທີ່ຮູ້ສຶກບໍ່ສະບາຍໃຈ ຍ້ອນການຄວບຄຸມ ເມືອງ Kobani ໂດຍກຳລັງຊາວເຄີດ YPG ເລີ້ມສ້າງຮົ້ວ ໃນເຂດຊາຍແດນ ມາໄດ້ຫຼາຍມື້ແລ້ວ.
WASHINGTON / KOBANI, SYRIA — ການປະທະກັນໄດ້ເກີດຂຶ້ນໃນວັນສຸກວານນີ້ ລະຫວ່າງກຳລັງຮັກສາຄວາມສະຫງົບຂອງເທີກີ ແລະພວກຊາວເຄີດໃນຊີເຣຍ ໃກ້ໆເມືອງຊາຍແດນ Kobani ກຳລັງຮັກສາຄວາມສະຫງົບຂອງເທີກີ ໄດ້ໃຊ້ລະເບີດນ້ຳຕາແລະລົດສີດນ້ຳຂະໜາດແຮງ ສີດເຂົ້າໃສ່ພວກປະທ້ວງ ທີ່ແກວ່ງກ້ອນຫີນເຂົ້າໃສ່ ການກໍ່ສ້າງຮົ້ວ ຂອງເທີກີ ໃນບໍລິເວນຊາຍແດນນັ້ນ ເຈົ້າໜ້າທີ່ຊາວເຄີດກ່າວຕໍ່ວີໂອເອວ່າ ກຳລັງຮັກສາຄວາມສະຫງົບຂອງເທີກີຍັງໄດ້ຍິງປືນໃສ່ພວກປະທ້ວງ ເຮັດໃຫ້ມີຜູ້ເສຍຊີວິດ ຢ່າງໜ້ອຍ 1 ຄົນ ແລະບາດເຈັບອີກຫຼາຍສິບຄົນ ກອງທັບເທີກີໄດ້ປະຕິເສດຕໍ່ການກ່າວຫາດັ່ງກ່າວ ທ່ານ Ibrahim Kurdo ລັດຖະມົນຕີການຕ່າງປະເທດຂອງຊາວເຄີດ ໃນເຂດ Kobani ກ່າວວ່າ ມີສອງຄົນເສຍຊີວິດຍ້ອນຖືກຍິງ ແລະຫລາຍໆຄົນໄດ້ຮັບບາດເຈັບ ແລະກໍໄດ້ຮັບການປິ່ນປົວທີ່ໂຮງໝໍເມືອງ Qamishli ແລະເມືອງ Kobani ເມື່ອມີການຖາມກ່ຽວກັບລາຍງານຂ່າວນີ້ ແຫຼ່ງຂ່າວຈາກກອງທັບເທີກີກ່າວຕໍ່ອົງການຂ່າວຣອຍເຕີ້ວ່າ “ມີຄົນກຸ່ມນຶ່ງ ເຂົ້າໄປໃກ້ໆຊາຍແດນ ແລ້ວກໍທຳລາຍ ເຄື່ອງຈັກກໍ່ສ້າງ ໂຈມຕີຄົນງານແລະທະຫານທີ່ຢູ່ໃນບໍລິເວນຊາຍແດນ ດ້ວຍກ້ອນຫີນ ໄດ້ມີການນຳໃຊ້ລະເບີດນ້ຳຕາແລະລົດສີດນ້ຳຂະໜາດແຮງ ສີດໃສ່ພວກເຂົາ ແຕ່ບໍ່ມີການຍິງປືນເຂົ້າໃສ່ ” ລັດຖະບານເທີກີເລີ້ມສ້າງຮົ້ວຢູ່ຕາມຊາຍແດນຂອງຕົນ ທີ່ຕິດກັບເມືອງ Kobani ຂອງຊີເຣຍເມື່ອສີ່ມື້ກ່ອນ ລັດຖະບານເທີກີມອງເບິ່ງເມືອງດັ່ງກ່າວນີ້ ດ້ວຍຄວາມບໍ່ສະບາຍໃຈ ຍ້ອນຢູ່ພາຍໃຕ້ການຄວບຄຸມຂອງກຳລັງທະຫານບ້ານຊາວເຄີດໃນຊີເຣຍທີ່ມີຊື່ວ່າໜ່ວຍຄຸ້ມຄອງປະຊາຊົນຫຼື PYG